उधर दूसरी ओर व्यावसायिक मनोवृत्ति के लोग जो कि अधिक पैसे के लोभ में साहित्य, संगीत व कला को विकृति की किसी भी सीमा तक ले जाने में नहीं हिचकिचाते, अपनी बात मनवाने के लिए सामान्य से अधिक चतुराई का प्रदर्शन करने लगे हैं। पैसे के लिए मानवीय कमजोरियों का हर तरह फायदा उठाने को कटिबद्ध ये लोग अश्लीलता और भोंडेपन को दमित इच्छाओं से मुक्ति और कुंठाओं, वर्जनाओं के निराकरण का नाम देने लेगे हैं। एक फिल्म निर्माता ने कुछ समय पूर्व एक अश्लील व द्विअर्थक गाने के प्रतिवाद में यह तर्क दिया कि अश्लीलता व विकृति उस गीत में न होकर उसे सुनने वालों के मन में छिपी है। लोकगीतों, लोकधुनों व लोकनृत्यों में मादक व उत्तेजक तत्वों की उपस्थिति का हवाला देकर कुछ निर्माताओं ने ऐसा प्रदर्शित करने की कोशिश की है जैसे उनका मुख्य उद्देश्य लोगों की यौन भावनाओं को उभाड़कर उनसे आर्थिक लाभ उठाना न होकर लोककलाओं को प्रोत्साहन देना व समाज में उन्हें प्रतिष्ठित स्थान दिलवाना ही हो।